Dôvodová správa
                                                     Všeobecná časť
 
       	Zákon Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov  (ďalej len „zákon“) nadobudol účinnosť 1. augusta 1996 a následne bol zmenený novelou zákona č. 214/2009 Z.z. s  účinnosťou od 4. júla 2009 ,  novelou  zákona č.547/2010 Z.z. s účinnosťou od 1. januára 2011 a novelou zákona č. 313/2011 Z.z. s účinnosťou od 1. novembra 2011. Jeho hlavným účelom je upraviť vzťahy pri predávaní, podávaní alkoholických nápojov alebo umožnení ich požívania zákonom vymedzeným osobám a určení povinností vyplývajúcich zo samotného účelu. Navrhovaná právna úprava má za úlohu riešiť odstránenie súčasných disproporcií pri  zabezpečení verejného poriadku obcou, ktorá môže prijatím nariadenia obmedziť alebo zakázať činnosti súvisiace s predajom, podávaním alebo požívaním alkoholických nápojov na verejne prístupných miestach na určitý čas alebo na určitom mieste bez obmedzenia iba v určitých hodinách alebo dňoch. 
      	Podľa súčasnej právnej úpravy  je obec v nejasnej pozícii do akej miery môže požívanie alkoholických nápojov na verejne prístupných miestach obmedziť na určitý čas alebo na určitom mieste. Súčasný právny stav neumožňuje obmedzenie  na dobu neurčitú nepretržite počas celého roka a  na miestach vymedzených obcou nariadením, lebo pojmoslovím „v určitých hodinách alebo dňoch“ sa dostane do pozície štatistu pri neuvedenom časovom pásme, v prípade narúšania verejného poriadku a následnom uplatňovaní sankcie. Konkrétna samosprávna prax ukazuje, ako napríklad v podmienkach mesta Košice, kde všeobecne záväzné nariadenie  (ďalej len „VZN“)  o čistote a verejnom poriadku vymedzuje zákaz požívania alkoholických nápojov na verejných priestranstvách, mimo zariadení na to určených, prevádzkovo a priestorovo prispôsobených v čase od 5.00 hod do 3.00 hod nasledujúceho dňa. Tu vzniká priestor v nočných hodinách na narúšanie verejného poriadku požívaním alkoholických nápojov na verejných priestranstvách. 
   	Takáto forma VZN vznikla na základe protestu prokurátora zo dňa 15.11.2006 proti predtým platnému zneniu VZN mesta Košice č. 78/2006 o čistote a verejnom poriadku v časti: „Tretia časť – verejný poriadok, § 9 zákaz požívania alkoholických nápojov, kde bol zakotvený úplný zákaz na verejných priestranstvách. 
   	 Predmetný protest a následné zrušenie VZN bolo odôvodnené odkazom na zákon č. 219/1996 Z. z. o ochrane pred zneužívaním alkoholických nápojov a zriaďovaní a prevádzke protialkoholických záchytných izieb. „Podľa § 2 ods. 2 citovaného zákona obce môžu vo svojich územných odvodoch alebo v určitých častiach svojho územného obvodu obmedziť, alebo zakázať v určitých hodinách, alebo dňoch predaj, podávanie alebo požívanie alkoholických nápojov v zariadeniach spoločného stravovania, v predajniach potravín, alebo na iných verejne prístupných miestach“.  
 	 „Ustanovenie § 9 tretej časti vyššie uvedeného VZN bolo prijaté nad rámec zákona, keďže zakotvovalo absolútny zákaz požívania alkoholických nápojov na celom území mesta na verejných priestranstvách a miestach verejne prístupných, bez akéhokoľvek obmedzenia“.
  	 S poukazom na uvedené skutočnosti zámerom predmetnej navrhovanej právnej úpravy je vytvoriť obciam priestor na vlastné rozhodnutie akým spôsobom si určia obmedzenia časové ale aj priestorové pri zohľadnení konkrétnych potrieb počas celého roka alebo s vymedzením časových úsekov jednotlivými hodinami, dňami resp. mesiacmi. 
 	 Takouto úpravou je možné vyhnúť sa situácii, kedy napr. v čase od 3.00 hod do 5.00 hod je požívanie alkoholických nápojov ako je to v meste Košice na zastávkach MHD, detských ihriskách alebo v bezprostrednej blízkosti školských zariadení a kostolov prípustné. 

Predložený legislatívny návrh je v súlade s Ústavou Slovenskej republiky, s inými ústavnými zákonmi a medzinárodnými zmluvami, ktorými je SR viazaná a nemá dopad na štátny rozpočet ani na rozpočty územnej samosprávy.

                                                    Dôvodová správa
                                                        Osobitná časť
 
	K Čl. I
 
	K bodu 1
 
  	Určuje sa, aby obec pri zabezpečení verejného poriadku mohla prijatím nariadenia obmedziť alebo zakázať v určitých hodinách alebo dňoch predaj, podávanie alebo požívanie alkoholických nápojov v zariadeniach spoločného stravovania a v predajniach potravín. 

             K bodu 2

             Určuje sa, aby obec pri zabezpečení verejného poriadku vo svojich územných obvodoch alebo v určitých častiach svojho územia prijatím nariadenia  mohla obmedziť, alebo zakázať podávanie alebo požívanie alkoholických nápojov aj na iných verejne prístupných miestach bez časového obmedzenia.

	K Čl. II

	    	 Navrhuje sa účinnosť predkladanej novely zákona Národnej rady Slovenskej republiky č.219/1996 Z.z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov dňom vyhlásenia.